text: [{"text_idx": "#000002", "text": "Bilondololwa bya Bipangujo bya mu Bible"}, {"text_idx": "#000004", "text": "Madrame a Butangi bwa Bible"}, {"text_idx": "#000005", "text": "Mapya Atala Baneni ba ku Bisanji"}, {"text_idx": "#000007", "text": "Bulopwe bwa Leza\u2014Mobushintulwila Kudi Yesu"}, {"text_idx": "#000008", "text": "Yesu we\u0304sambi\u0304le pa myanda mivule mu mwingilo wandi wa pano pa ntanda. Kimfwa, wa\u0304fundije balondi bandi muswelo wa kulombela, muswelo wa kusangaja Leza ne muswelo wa kutana nsangaji ya bine. (Mateo 6:5-13; Mako 12:17; Luka 11:28) Inoko, mwanda we\u0304sambi\u0304le\u2019po Yesu bininge kupita myanda mikwabo\u2014i mwanda wa\u0304di ku mutyima wandi\u2014ke Bulopwe bwa Leza kadi.\u2014Luka 6:45."}, {"text_idx": "#000009", "text": "Monka mokilombwedilwe mu kishinte kibadikile, bu\u0304mi bwa Yesu bwa\u0304di bwimanine pa kusapula \u201cne kunena myanda miyampe ya Bulopwe bwa Leza.\u201d (Luka 8:1) Wa\u0304putumi\u0304ne mu mingilo, wenda makilometele tutwa na tutwa mu ntanda ya Isalela yonso mwanda wa kufundija bantu myanda ya Bulopwe bwa Leza. Mwingilo wa Yesu wa\u0304sonekelwe mu Maevanjile ana\u0301, mwine mwatelele Bulopwe misunsa 100 ne kupita. Ino misunsa yonso itanwa mu binenwa bya Yesu, kadi ilombola\u2019tu kipindi kya binenwa byonso byaa\u0304nene pa mwanda utala Bulopwe bwa Leza!\u2014Yoano 21:25."}, {"text_idx": "#000010", "text": "Mwanda waka Bulopwe bwa\u0304di bushintulula bivule kudi Yesu paa\u0304di pano pa ntanda? Kintu kimo bidi, Yesu wa\u0304di uyukile\u2019mba Leza wa\u0304mutongele kwikala bu Mulopwe wabo. (Isaya 9:6; Luka 22:28-30) Inoko Yesu ka\u0304dipo wimanine pa kukimba lupusa ne ntumbo ya aye mwine. (Mateo 11:29; Mako 10:17, 18) Ka\u0304endelejepo Bulopwe kumeso mwanda wa tumweno twandi. Dibajinji, Yesu wadi usangedile Bulopwe bwa Leza kadi wibusangedile * pa mwanda wa byobukalongela bantu basenswe\u2014Shandi wa mu\u0304lu ne balondi bandi ba kiko\u0304keji."}, {"text_idx": "#000011", "text": "Yesu usenswe Shandi wa mu\u0304lu bininge. (Nkindi 8:30; Yoano 14:31) Usangelanga ngikadilo ya Shandi ikunka mutyima, kimfwa buswe Bwandi, lusa Lwandi, ne boloke Bwandi. (Kupituluka 32:4; Isaya 49:15; 1 Yoano 4:8) Na bubine, Yesu ushikilwe kwivwana bubela bubepelwa Shandi\u2014bubela bwa amba Leza katelepo mutyima ku masusu a muntu ne bwa amba Leza usakanga tususuke. Buno i bubinga bumo bwa\u0304di busapwila Yesu \u201cmyanda miyampe ya Bulopwe\u201d\u2014wa\u0304di uyukile amba kyaba kimo Bulopwe bukalombola pato\u0304ka ntumbo ya Shandi. (Mateo 4:23; 6:9, 10) Lelo bukalonga kino namani?"}, {"text_idx": "#000012", "text": "Yehova ukalonga kintu kiyampe pa mwanda wa kisaka kya muntu kupityila ku Bulopwe. \u201cUkapampulanga impolo yonso\u201d mu meso a bantu ba kiko\u0304keji. Yehova ukatalula\u2019ko bintu bilengeja ino impolo, na kwitukulupija\u2019mba, \u201clufu kelukekala\u2019kopo dikwabo, nansha madilo nansha miyoa nansha misanshi mine keikekala\u2019kopo monka.\u201d (Kusokwelwa 21:3, 4) Leza ukatalula\u2019ko masusu onso asusuka bantu kupityila ku Bulopwe. *"}, {"text_idx": "#000013", "text": "Ke kya kutulumukapo shi Yesu wa\u0304di utele mutyima ku kusapwila bantu myanda ya Bulopwe! Wa\u0304di uyukile amba bukasokola muswelo wikele Shandi na bukomo ne lusa. (Yakoba 5:11) Kadi Yesu wa\u0304di uyukile amba bantu bakwabo basenswe bakamwena mu Bulopwe\u2014ke bantu ba kiko\u0304keji kadi."}, {"text_idx": "#000014", "text": "Kitatyi kilampe kumeso kwa Yesu kwiya pano pa ntanda, wa\u0304di na Shandi momwa mu\u0304lu. Shandi wa\u0304ingidije Mwana mwanda wa kupanga bintu byonso\u2014madiulu atulumukwa pamo ne n\u0303enyenye keibadika ne bisansa bya n\u0303enyenye bidi mu umbuo wetu muyampe, ne banyema ba ntanda badi\u2019po. (Kolose 1:15, 16) Ino kutentekela pa bino byonso, Yesu wa\u0304ikele \u201ckuloelelwa\u201d muzo wa muntu.\u2014Nkindi 8:31."}, {"text_idx": "#000015", "text": "Mwingilo wa Yesu wa\u0304di wimanine pa buswe bwa kuswa bantu. Ku ngalwilo ngalwilo\u0304, wa\u0304lombwele pato\u0304ka\u2019mba wa\u0304ile pano pa ntanda mwanda wa \u2018kusapula myanda miyampe\u2019 ku bantu basakilwa\u2019yo. (Luka 4:18) Inoko, Yesu wa\u0304longele bivule kupita\u2019ko\u2019tu kwisambila pa kukwasha bantu. Wa\u0304lombwele kitatyi ne kitatyi buswe bwaa\u0304di uswele bantu. Kimfwa, kitatyi kye\u0304bungile kibumbo kikatampe mwanda wa kumwivwana, Yesu \u201cwebakwatyilwa lusa, kabelula badi babela umbukata mwabo.\u201d (Mateo 14:14) Kitatyi kya\u0304lombwele muntu wa\u0304di na misongo isansa lwitabijo amba Yesu ubwanya kumundapa shi uswile binebine, Yesu wa\u0304tonwenwe na buswe. Wa\u0304undapile uno muntu, ne kumulombola na lusa amba: \u201cNsakile. To\u0304ka to\u0304.\u201d (Luka 5:12, 13) Yesu paa\u0304mwene Madia mulunda nandi udila lufu lwa mwanabo Lazalasa, Yesu \u201cwabinza munda mwandi,\u201d \u201cn\u0303eni yamuvutakana,\u201d kadi \u201cwasu\u0304mija impolo.\u201d (Yoano 11:32-36) Ebiya wa\u0304longa kintu kutulumukwa\u2014Yesu wa\u0304sangula Lazalasa nansha byaa\u0304fwile ke padi ne mafuku ana\u0301!\u2014Yoano 11:38-44."}, {"text_idx": "#000016", "text": "Na bubine, Yesu wa\u0304di uyukile\u2019mba buno bukwashi bwa\u0304di bwa mu kitatyi kityetye\u2019tu. Wa\u0304jingulwile\u2019mba kitatyi kityetye pa kupita\u2019po nansha mwenda mafuku, bonso baa\u0304belwile bakabela monka ne amba bonso baa\u0304sangwile bakafwa monka. Inoko, Yesu wa\u0304di kadi uyukile\u2019mba Bulopwe bwa Leza bukapwa ano makambakano lonso. O mwanda Yesu ka\u0304longelepo\u2019nka bingelengele, ino kadi wa\u0304sapwile na bupyasakane \u201cmyanda miyampe ya Bulopwe.\u201d (Mateo 9:35) Bingelengele byaa\u0304longele bya\u0304lombwele bityetye\u2019tu bintu bisa kulonga Bulopwe pa ntanda yonso panopano ponka. Langulukila pa bino bintu bilaile Bible pa kine kitatyi\u2019kya."}, {"text_idx": "#000019", "text": "\u201cBoloke bakapyananga ntanda, ne kwikala monka nyeke.\u201d\u2014N\u0303imbo 37:29."}, {"text_idx": "#000020", "text": "\u201cWapu kumininina lufu nyeke ne nyeke; ino Mfumwetu Leza ukapampula mipolo ku mapala onso.\u201d\u2014Isaya 25:8."}, {"text_idx": "#000021", "text": "\u201cBonso badi mu bibundu bakevwana diwi dyandi ne kutamba bakatamba\u2019mo.\u201d \u2014Yoano 5:28, 29."}, {"text_idx": "#000023", "text": "\u201cBako\u0304baka mobo ne kwikala monka; kadi bakadima madimi a man\u0303anza ne kudya bipa byayo. Kebako\u0304bakapo amba ungi ekalemo, ehe; kadi kebakadimapo amba ungi adyeko, ehe; . . . batongwe bami bakale\u0304pejeja biyampe mingilo ya makasa abo.\u201d\u2014Isaya 65:21, 22."}, {"text_idx": "#000024", "text": "\u201cWatukija mavita ne ku mfulo ya ntanda.\u201d\u2014N\u0303imbo 46:9."}, {"text_idx": "#000025", "text": "\u201cMuzo keukatalulapo kipete pa muzo mukwabo, nansha kwilombolapo bulwi monka, ehe.\u201d\u2014Isaya 2:4."}, {"text_idx": "#000026", "text": "\u201cNtanda i\u0304bapana bivule byayo; Leza, ke Leza wetu, ba\u0304twe bene kadi, uketweselanga dyese.\u201d\u2014N\u0303imbo 67:6."}, {"text_idx": "#000027", "text": "\u201cKuke\u0304kalanga bungibungi bwa mebele panopantanda peulu pa ngulu.\u201d\u2014N\u0303imbo 72:16."}, {"text_idx": "#000028", "text": "\u201cAye ukanyongolola mupando pa kwita; ne balanda ba kubulwa wakwibakwasha. Ukebafwila lusa balanda ne badi makasa, kadi ne myuya ya badi makasa ukei\u0304pandijanga.\u201d\u2014N\u0303imbo 72:12, 13."}, {"text_idx": "#000029", "text": "Kitatyi kyolangulukila pa ino milao itala pa Bulopwe bwa Leza, ubulwe\u2019po kumona mwanda waka Bulopwe bushintulula bivule kudi Yesu? Paa\u0304di pano pa ntanda, wa\u0304di utele mutyima ku kwisambila pa Bulopwe na muntu ye-yense umwivwana, mwanda wa\u0304di uyukile amba Bulopwe bukafudija makambakano onso otumona dyalelo."}, {"text_idx": "#000030", "text": "Lelo milao ya mu Bible itala pa Bulopwe ibakusangaja? Shi i amo, le i muswelo\u2019ka obwanya kwifunda bivule pa buno Bulopwe? Ne i bika byobwanya kulonga pa kuyuka shi ukamwena mu madyese akaleta buno Bulopwe? Kishinte kya mfulo mu bino bishinte kikaleta malondololo a bino bipangujo."}, {"text_idx": "#000031", "text": "^ mus. 5 Kino kishinte kisambila pa milangwe ya Yesu pano, mwanda Yesu i mu\u0304mi momwa mu\u0304lu, kadi tamba ujokela mu\u0304lu, ukitele nyeke mutyima wandi ku Bulopwe bya binebine.\u2014Luka 24:51."}]